มันนี่ทูเดย์
คปภ.นัดถกประกันอาวุโสอีกรอบ
10 ธ.ค. 2558

คปภ.นัดถกประกันอาวุโสอีกรอบ
นายสุทธิพล ทวีชัยการ เลขาธิการสำนักงานคณะกรรมการกำกับและส่งเสริมการประกอบธุรกิจประกันภัย (คปภ.) คาดว่าน่าจะสามารถนัดหารือกับสมาคมประกันชีวิตไทยเรื่องกรมธรรม์อาวุโสได้อย่างเร็วที่สุดในวันที่ 18 ธ.ค. 2558 โดยจะทำการแก้ปัญหาทั้งระบบไม่ใช่เป็นรายๆ เหมือนที่ผ่านมา 
ทั้งนี้ ปัญหาที่ทำให้ประชาชนเข้าใจผิดเกิดจากกระบวนการขายและการโฆษณา ซึ่งได้ทำการปรับไปแล้วรอบหนึ่ง แต่ปัญหายังไม่หมด จึงต้องกลับมาหารือกันใหม่อีกครั้ง เพื่อไม่ทำให้ประชาชนเข้าใจผิดอีก ส่วนความคุ้มครอง หรือกรมธรรม์อาวุโส ไม่ได้มีปัญหา สามารถตอบโจทย์ความต้องการของประชาชนส่วนใหญ่ได้จริง
ไทยประกันชีวิตเตือนลูกค้าถูกหลอก
นางดวงเดือน คงคาสวัสดิ์ ผู้ช่วยกรรมการผู้จัดการใหญ่ บริษัท ไทยประกันชีวิต เปิดเผยว่า ตามที่ปรากฏกระแสข้อความเผยแพร่ผ่านสื่อออนไลน์ เกี่ยวกับการจัดตั้งโครงการช่วยเหลือข้าราชการให้อยู่ดีมีสุข เพื่อปลดหนี้ให้แก่ข้าราชการครูและข้าราชการตำรวจ โดยอ้างว่าโครงการดังกล่าวได้รับการค้ำประกันจากบริษัท ไทยประกันชีวิต รวมถึงมีการจัดประชุมสามัญประจำปีในวันที่ 4 ธ.ค. 2558 ที่ผ่านมานั้น ข้อความดังกล่าวเป็นเรื่องเท็จและเป็นการหลอกลวง ก่อให้เกิดความเสียหายต่อทรัพย์สินของข้าราชการครูหรือตำรวจที่เข้าร่วมโครงการ ขณะนี้บริษัทอยู่ระหว่างรวบรวมพยานหลักฐาน เพื่อดำเนินคดีแก่บุคคล หรือกลุ่มบุคคลที่แอบอ้างดังกล่าว